ആശങ്ക ഒഴിയാതെ വ്യാപാരി സമൂഹം കൊച്ചി: കോവിഡ് നിയന്ത്രണങ്ങളില് ഇളവു വരുത്തിയതിന് പിന്നാലെ സജീവമായ വ്യാപാര മേഖല വീണ്ടും ആശങ്കയില്. മഴ തിമിര്ത്തു പെയ്യുന്നതോടെ വീണ്ടും അടച്ചിടേണ്ടി വരുമോയെന്ന ഭയത്തിലാണ് ഭൂരിഭാഗം കച്ചവടക്കാരും. കോവിഡ് നിയന്ത്രണങ്ങളില് ഇളവുകള് പ്രഖ്യാപിച്ചതിനു പിന്നാലെ ഒട്ടുമിക്ക കടകളിലും പുതിയ സ്റ്റോക്ക് സഹിതം ഇറക്കിയ സാഹചര്യത്തിലാണ് നിലവില് മഴ തുടരുന്നത്. വരും ദിവസങ്ങളിലും മഴയ്ക്കു ശമനം വന്നില്ലെങ്കില് കോവിഡ് കാലത്തെ നഷ്ടങ്ങള്ക്കുമേല് വീണ്ടും നഷ്ടം സംഭവിക്കുമെന്ന് കച്ചവടക്കാര് പറഞ്ഞു. നിലവില് ഹോട്ടലുകളില് ഇരുത്തി ഭക്ഷണം കൊടുക്കാന് ആരംഭിച്ചെങ്കിലും മഴ തുടര്ച്ചയായി പെയ്യുന്ന സാഹചര്യമുണ്ടായാല് ആളുകള് പുറത്തിറങ്ങാന് മടിക്കുമെന്നും ഇത് വ്യാപാരത്തെ ബാധിക്കുമെന്നും കടയുടമകള് പറയുന്നു. കൂടാതെ കഴിഞ്ഞ വര്ഷം കച്ചവടം നഷ്ടമായ സ്കൂള് വിപണിയില് വ്യാപാരം തിരിച്ചു പിടിക്കാന് ഒരുങ്ങുന്ന വ്യാപാരികള്ക്കും നിലവിലെ കാലാവസ്ഥ ആശങ്കക്ക് വഴിയൊരുക്കുന്നതാണ്. മഴക്കെടുതി ഉണ്ടായാല് സ്കൂളുകള് തുറക്കുന്നത് വൈകിയേക്കും. പച്ചക്കറി വ്യാപാരമാണ് പ്രതിസന്ധി മുന്നില് കാണുന്ന മറ്റൊരു മേഖല. വെള്ളപ്പൊക്കം മണ്ണിടിച്ചില് പോലുള്ള ദുരന്തങ്ങള് സംഭവിച്ചാല് ഇതരസംസ്ഥാനങ്ങളില് നിന്നുള്ള പച്ചക്കറി വരവിനെ ഇത് ബാധിക്കും. നിലവില് കഴിക്കന് മേഖലയിലുണ്ടായിട്ടുള്ള ഉരുള്പ്പൊട്ടല് പഴയതുപോലെ ലോഡുകള് എത്തുന്നതിന് ചെറിയ തടസം സൃഷ്ടിക്കുമെന്നും കച്ചവടക്കാര് വ്യക്തമാക്കി.